Document ID: 31989D0569

31989D0569
L 315/1
JURNALUL OFÍCIAL AL UNIUNII EUROPENE
DECIZIA CONSILIULUI
din 28 iulie 1989
privind acceptarea de către Comunitatea Economică Europeană a unei decizii - recomandări OCDE privind respectarea principiilor de bună practică de laborator
(89/569/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 113,
având în vedere propunerea Comisiei,
întrucât Consiliul Organizației pentru Cooperare și Dezvoltare Economică (OCDE) adoptă la 12 mai 1981 o decizie privind recunoașterea reciprocă a datelor de evaluare a produselor chimice și va adopta în scurt timp decizia - recomandare privind respectarea principiilor de bună practică de laborator, care prevede punerea în aplicare a bunei practici de laborator de către statele membre OCDE și recunoașterea reciprocă a acestui lucru în statele membre OCDE;
întrucât prezenta decizie - recomandare constituie cadrul pentru încheierea acordurilor dintre statele membre OCDE cu privire la recunoașterea reciprocă a respectării bunei practici de laborator;
întrucât scopul principal al oricărui acord privind recunoașterea reciprocă a rezultatelor obținute prin testarea nonclinică a produselor chimice în conformitate cu buna practică de laborator, cu scopul de a evalua siguranța acestora înainte de a fi introduse pe piață, este esențial pentru a permite schimburilor comerciale să se dezvolte în mod armonios între părțile în cauză;
întrucât un astfel de acord face posibilă evitarea repetării testelor în țara de destinație și evitarea barierelor în calea schimburilor comerciale internaționale pe care le cauzează; întrucât se contribuie, prin urmare, la stimularea exporturilor;
întrucât numai recunoașterea rezultatelor testelor obținute în întreaga Comunitate oferă tuturor producătorilor și laboratoarelor comunitare condiții egale de concurență pe piețele țărilor terțe în cauză;
întrucât funcționarea pieței interne necesită, de asemenea, un tratament uniform în întreaga Comunitate pentru produsele chimice originare din țări terțe și, în consecință, pentru rezultatele testelor obținute în acele țări cu privire la astfel de produse în vederea introducerii lor pe piață;
întrucât la adoptarea Directivei 87/18/CEE a Consiliului din 18 decembrie 1986 privind armonizarea actelor cu putere de lege și a actelor administrative cu privire la aplicarea principiilor de bună practică de laborator și verificarea aplicării acestora la testele efectuate asupra substanțelor chimice (1) și a Directivei 88/320/CEE a Consiliului din 7 iunie 1988, privind inspecția și verificarea bunei practici de laborator (BPL) (2), Comunitatea a pus deja în aplicare proceduri pentru aplicarea și verificarea bunei practici de laborator în conformitate cu decizia - recomandare a OCDE în cauză;
întrucât, prin urmare, este necesar ca decizia - recomandare menționată anterior să fie aprobată de către Comunitate,
DECIDE:
Articol unic
Se aprobă în numele Comunității proiectul deciziei - recomandare a Consiliului OCDE privind respectarea principiilor de bună practică de laborator.
Textul proiectului de decizie - recomandare este atașat în continuare.
Procedura adoptată la 1 iunie 1988, care permite Comunității să participe la adoptarea actelor OCDE, se aplică în consecință.
Adoptată la Bruxelles, 28 iulie 1989.

Labels: 7
13
15
1